b'\n_START_ARTICLE_\nFormaldehid\n_START_SECTION_\nNahajali\xc5\xa1\xc4\x8da\n_START_PARAGRAPH_\nFormaldehid je vmesni produkt pri oksidaciji oz. zgorevanju metana in drugih ogljikovih spojin, zato ga najdemo, na primer, v gozdnih po\xc5\xbearih, izpu\xc5\xa1nih plinih avtomobilskih motorjev in toba\xc4\x8dnem dimu. Nastaja tudi v ozra\xc4\x8dju iz atmosferskega metana in drugih ogljikovodikov ter kisika pod vplivom son\xc4\x8dne svetlobe in je sestavni del smoga._NEWLINE_Formaldehid in njegovi oligomeri in hidrati so v \xc5\xbeivih organizmih bolj redki. Tvorba metana, ki jo povzro\xc4\x8dajo metanogeni mikrobi, sicer poteka preko formaldehida, vendar se ta vmesni produkt pretvori b metilensko skupino v metanopterinu._NEWLINE_Formaldehid je primarni vzrok za toksi\xc4\x8dnost metanola, ker se metanol pod vplivom encimov alkoholnih dehidrogenaz pretvori v toksi\xc4\x8dni formaldehid, ki se zatem oksidira v mravljin\xc4\x8dno kislino._NEWLINE_Formaldehid so odkrili tudi v vesolju.\n_START_SECTION_\nKemija\n_START_PARAGRAPH_\nFormaldehid je surovina za sintezo mnogih pomembnih spojin. Njegove lastnosti so podobne lastnostim drugih aldehidov, samo da je bolj reaktiven. Na zraku se zlahka oksidira v mravljin\xc4\x8dno kislino, ki je v sledovih prisotna v vseh komercialnih formaldehidih. Formaldehid je dober elektrofil, predvsem v elektrofilnih aromatskih substitucijah in elektrofilnih adicijah na alkene in aromate. V Cannizzarovi reakciji se v prisotnosti bazi\xc4\x8dnega katalizatorja pretvori v metanol in mravljin\xc4\x8dno kislino.\n_START_SECTION_\nUporaba v industriji\n_START_PARAGRAPH_\nFormaldehid je industrijska surovina za sintezo polioksimetilena, 1,4-butandiola in metilen difenil diizocianata._NEWLINE_Ve\xc4\x8d kot polovica v svetu proizvedenega formaldehida se porabi za sintezo \xc5\xbee omenjenih duroplasti\xc4\x8dnih se\xc4\x8dninskih, fenolnih in melaminskih smol, ki se uporabljajo predvsem za izdelavo permanentnih lepil, izolacijskih materialov in predmetov za \xc5\xa1iroko potro\xc5\xa1njo._NEWLINE_Formaldehid je surovina za proizvodnjo polifunkcionalnih alkoholov, na primer pentaeritritola, ki je surovina za proizvodnjo alkidnih smol in eksplozivov. Naslednja pomembna produkta sta metilen difenil diizocianat, ki je pomembna komponenta poliuretanskih premazov in pen, ter heksamin, ki je surovina za fenolno-formaldehidne smole in eksploziv RDX (ciklotrimetilentrinitramin)._NEWLINE_V tekstilni industriji se melaminsko-formaldehidne smole uporabljajo kot apreturna sredstva proti gubanju tkanin. Formaldehid je tudi sestavina nekaterih \xc5\xa1amponov.\n_START_SECTION_\nDrugo\n_START_PARAGRAPH_\nZmes formaldehida in koncentrirane \xc5\xbeveplove kisline, imenovana Marquisov reagent, se uporablja za hitro ugotavljanje prisotnosti opojnih drog, predvsem MDMA (3,4-metilendioksi-N-metilamfetamin, ecstasy). Reagent je uporaben tudi za druge amfetamine, kokain, opijate in heroin.\n_START_SECTION_\nDezinfekcijsko in biocidno sredstvo\n_START_PARAGRAPH_\nVodna raztopina formaldehida je dobro dezinfekcijsko sredstvo, ki uni\xc4\x8di ve\xc4\x8dino bakterij in glivic, vklju\xc4\x8dno s sporami. V medicini se uporabljajo kot konzervans za cepiva, sredstvo za su\xc5\xa1enje ko\xc5\xbee in odpravljanje bradavic. V akvaristiki se formaldehid uporablja za odpravljenje parazitov._NEWLINE_Formaldehid preko skupin \xe2\x80\x93CH\xe2\x82\x82- nepovratno zamre\xc5\xbei primarne amino skupine v beljakovinah z drugimi du\xc5\xa1ikovimi atomi v beljakovini ali DNA in na ta na\xc4\x8din trajno konzervira oziroma fiksira tkivo celic. To lastnost se izkori\xc5\xa1\xc4\x8da v tehniki ChIP-on-chip, ki se uporablja za preu\xc4\x8devanje medsebojnih vplivov beljakovin in DNA._NEWLINE_Formaldehid se uporablja tudi kot denaturirno sredstvo v gelni elektroforezi DNA, ker prepre\xc4\x8duje, da bi DNA tvorila kak\xc5\xa1ne sekundarne spojine.\n_START_SECTION_\nV fotografiji\n_START_PARAGRAPH_\nFormaldehid v majhnih koncentracijah se \xc5\xa1e vedno uporablja kot stabilizator pri zadnjem izpiranju v procesu C-41 za razvijanje barvnega negativnega filma. Uporablja se tudi v predbeljenju v procesu E-6, s \xc4\x8demer odpade potreba po njegovi uporabi pri zadnjem izpiranju.\n_START_SECTION_\nKonzervansi tkiv in sredstvo za balzamiranje\n_START_PARAGRAPH_\nRaztopine formaldehida se v mikroskopiji in histologiji uporabljajo kot konzervansi tkiv, v patologiji in anatomiji pa za dezinfekcijo, balzamiranje in za\xc4\x8dasno konzerviranje \xc4\x8dlove\xc5\xa1kih in \xc5\xbeivalskih organov._NEWLINE_Raztopina formaldehida se uporablja tudi za ugotavljanje, ali je oseba ali \xc5\xbeival v \xc4\x8dasu smrti dihala: \xc4\x8de plju\xc4\x8da plavajo na povr\xc5\xa1ini raztopine, je test pozitiven._NEWLINE_V ve\xc4\x8d evropskih dr\xc5\xbeavah je uporaba formaldehida, s formaldehidom obdelanih proizvodov in balzamiranje zaradi njegovih karcinogenih lastnosti omejeno.\n_START_SECTION_\nZastrupitev hrane\n_START_PARAGRAPH_\nV Indoneziji so leta 2005, v Vietnamu pa leta 2007 izbruhnile afere zaradi dodajanje formaldehida v hrano, da bi se podalj\xc5\xa1ala njena uporabnost. Med kontaminirano hrano so bile testenine, soljene ribe in tofu, verjeno pa tudi pi\xc5\xa1\xc4\x8dan\xc4\x8dje meso in pivo. Dodatki so pri ljudeh povzro\xc4\x8dili \xc5\xa1tevilne \xc5\xa1kodljive u\xc4\x8dinke, dokazi o rakavih oboljenjih pa so pomanjkljivi.'